Prøv Chrome OS på din Mac eller pc

Google har åbnet for tidlig adgang til en ny udgave af Chrome OS operativsystemet, kaldet Chrome OS Flex. Den nye udgave af styresystemet er primært lavet til skoler og virksomheder og skal kunne køres på ældre pc’ere og Mac-maskiner.

Det kan endda installeres og afvikles direkte fra en USB-pind, hvis du ikke er klar til at udskifte MacOS eller Windows. Styresystemet ligner og opfører sig som styresystemet på Chromebooks.

Grænserne mellem Android, Chrome OS og Windows er løbende blevet udvisket en smule. Senest med integrationen af Android-apps i Windows 11-operativsystemet.

Flex er et såkaldt “Cloud-first” styresystem og kan ifølge Google “installeres på få minutter”.

Hvis du selv vil prøve Flex, kan du læse mere på Chrome Enterprise-websiden. Bemærk, at operativsystemet stadig er i tidlig adgangstilstand, så du kan støde på fejl. Du kan som sagt starte det direkte fra et USB-drev, hvis du hellere vil kigge rundt, før du installerer det på din maskine.

Prøv Chrome OS på din Mac eller pc