Android klar som Windows-alternativ næste år

Google gør klar til at lade Android rykke fra mobilen og direkte ind i din bærbare computer. Planen er klar: Et nyt styresystem, der kombinerer Android og ChromeOS, lander i 2026 – og det kan blive det første reelle alternativ til Windows på PC.

På Qualcomms Snapdragon-topmøde i Hawaii løftede både Google og Qualcomm sløret for projektet. Ifølge Googles Android-chef, Sameer Samat, handler det ikke kun om at lave endnu et styresystem, men om at samle hele Android-økosystemet på én platform, der fungerer sømløst mellem mobilen, tabletten og den bærbare.

”Det er noget, vi er super begejstrede for næste år,” sagde Samat på scenen og forklarede, at Google vil accelerere Androids AI-udvikling og tage den direkte ind i laptop-formfaktoren. Det skriver The Verge.

Fra mobil til PC

Idéen er at tage ChromeOS’ erfaringer og bygge fundamentet på Android i stedet. Det betyder, at hele pakken af Android-apps, udviklere og Googles AI-assistent Gemini flytter ind på PC’en.

Ifølge Rick Osterloh, Googles chef for platforme og enheder, handler det om at bryde skellet mellem mobil og computer:

”Vi bygger en fælles teknisk platform, der kan køre både på PC’er og desktop-computere,” sagde han.

Og hos Qualcomm kunne topchef Cristiano Amon næsten ikke holde begejstringen tilbage:
”Jeg har set det – og det er fantastisk. Det leverer den vision om konvergens mellem mobil og PC, vi har ventet på. Jeg kan ikke vente med at få en selv.”

Et slag mod Windows

Qualcomm lancerede samtidig sine nye Snapdragon X2 Elite-chips, som bliver målrettet både Windows- og Android-computere. Dermed står Google og Qualcomm skulder ved skulder i forsøget på at ryste Microsofts dominans på PC-markedet.

For os forbrugere kan det betyde, at vi snart kan købe en bærbar computer, der kører Android – med adgang til alle de apps, vi allerede bruger på mobilen, men i en desktop-version med tastatur, mus og større skærm.

Spørgsmålet er, om det kan blive det gennembrud, som hverken Linux eller Chromebooks for alvor formåede at levere: Et brugervenligt alternativ til Windows, der føles naturligt i hverdagen.

Android klar som Windows-alternativ næste år